Video: SA duiker beland in walvis se bek | Maroela Media
'n Suid-Afrikaanse duiktoeroperateur en buitelugfotograaf word nou as 'n "moderne Bybelse Jona" bestempel nadat foto's aan die lig gekom het van hom wat in die see naby Port Elizabeth byna deur 'n walvis ingesluk word.
Gelukkig vir Rainer Schimpf (51) het hy nié soos Jona in die walvis se maag opgeëindig nie, maar het die walvis hom uitgespoeg voordat hy middagete geword het.
The Telegraph berig Schimpf was verlede maand besig om saam met twee kollegas te snorkel sowat 25 seemyle van die kus naby die Port Elizabethse hawe. Schimpf wou graag foto's neem van 'n sardienloop en die malgasse, pikkewyne en robbe wat op hulle jag maak, en het in die kolk visse ingeduik om die beste moontlike foto's te kry.
Skielik het 'n Bryde-walvis te voorskyn gekom besig om te smul aan die skool visse. Dit was in hierdie oomblik wat die walvis se mond om Schimpf se bolyf gevou en alles om hom donker geword het. "Daar was nie tyd om enige vrees of emosie te voel nie," het Schimpf aan The Telegraph gesê. "Ek het dadelik geweet wat het gebeur. Ek het geweet 'n walvis het opgekom en my gevat en ek het instinktief my asem opgehou en aangeneem die walvis sal weer afduik en my êrens in die dieptes uitspoeg."
Heinz Toperczer se ongelooflike foto's van die voorval het selfs die voorblad van die New York Post gehaal. (Foto: Facebook)
Die walvis het Schimpf egter vinnig weer gelos. "Hy het duidelik agtergekom ek was nie wat hy wou eet nie, so toe spoeg hy my weer uit," het Schimpf aan Sky News gesê.
Heinz Toperczer, 'n professionele fotograaf, was aan boord die boot en het die verstommende gebeurtenis met sy kamera vasgevang. Omdat alles so vinnig gebeur het, het Toperczer nie onmiddellik besef wat gebeur nie en was dit eers na die tyd dat almal tot verhaal gekom het.
Schimpf was egter nie beseer nie en het ná die beproewing doodluiters weer in die water ingeduik en voortgegaan om foto's te neem.
Sy unieke ondervinding het egter aan hom wêreldwye bekendheid besorg en internasionale mediadekking vir Toperczer gebring wie se foto's selfs die voorblad van die New York Post gehaal het.
Slaan my met 'n Nat Vis!
En ek het gedink Jona en die walvis is net 'n storie. Wys jou net
Dit was GROOT genade, mnr Jona 2! Hoop jy besef dit en gaan lees weer bietjie op ivm jou voorganger se ondervinding jare gelede… En so kan alle skeptici oor die boek Jona nou ook hulle kritiek heroorweeg. Dit gebeur toe waarlik wel dat 'n vis iemand wil insluk en (lewendig) uitspoeg…